Title: ประกาศสำนักงานคณะกรรมการกฤษฎีกา เรื่อง หลักเกณฑ์การคัดเลือกและการพิจารณาให้ความเห็นชอบผู้ที่สมควรเป็นกรรมการกฤษฎีกา (ฉบับที่ 2) พ.ศ. 2558

ประกาศสำนักงานคณะกรรมการกฤษฎีกา

ประกาศสำนักงานคณะกรรมการกฤษฎีกา
เรื่อง
หลักเกณฑ์การคัดเลือกและการพิจารณาให้ความเห็นชอบผู้ที่สมควรเป็นกรรมการกฤษฎีกา
(ฉบับที่ ๒) พ.ศ. ๒๕๕๘

ตามที่รัฐบาลได้แถลงนโยบาย
๑๑ ด้าน เพื่อการบริหารงานราชการแผ่นดินนั้น
การที่นโยบายดังกล่าวจะประสบผลสำเร็จจำเป็นต้องมีกฎหมายเป็นเครื่องมือในการดำเนินการ
อีกทั้งขณะนี้รัฐบาลได้มีการกำหนดแผนการตรากฎหมายทั้งในระยะเร่งด่วนและระยะยาว
ทำให้รัฐบาลต้องมีการตรากฎหมายขึ้นเพื่อใช้บังคับอีกเป็นจำนวนมาก
นโยบายและแผนการตรากฎหมายดังกล่าวนับได้ว่ามีโดยตรงต่อภารกิจและอำนาจหน้าที่ของคณะกรรมการกฤษฎีกา
จึงมีความจำเป็นที่จะต้องมีการสรรหาและคัดเลือกเพื่อให้ได้มาซึ่งผู้ที่มีความรู้ความสามารถในงานด้านกฎหมายที่เพียงพอและรองรับต่อภารกิจที่เพิ่มขึ้นของคณะกรรมการกฤษฎีกา
ประกอบกับรัฐธรรมนูญแห่งราชอาณาจักรไทย (ฉบับชั่วคราว)
พุทธศักราช ๒๕๕๗ ยังบัญญัติมิให้นำข้อกำหนดในเรื่องคุณสมบัติและลักษณะต้องห้ามในการดำรงตำแหน่งทางการเมืองมาใช้บังคับกับผู้ซึ่งได้รับการแต่งตั้งเป็นสมาชิกสภานิติบัญญัติแห่งชาติหรือกรรมการยกร่างรัฐธรรมนูญ
เพื่อให้ได้มาซึ่งผู้ที่มีความรู้ความสามารถในการทำหน้าที่ตรวจพิจารณาหรือการยกร่างกฎหมาย
จึงเห็นสมควรแก้ไขเพิ่มเติมหลักเกณฑ์การคัดเลือกและการพิจารณาให้ความเห็นชอบผู้ที่สมควรเป็นกรรมการกฤษฎีกาให้มีความชัดเจนและเหมาะสมยิ่งขึ้น

อาศัยอำนาจตามความในมาตรา
๑๓/๑ วรรคสาม แห่งพระราชบัญญัติคณะกรรมการกฤษฎีกา พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคณะกรรมการกฤษฎีกา (ฉบับที่ ๕) พ.ศ. ๒๕๕๑
คณะกรรมการตามมาตรา ๑๓/๑ ซึ่งประกอบด้วยประธานกรรมการกฤษฎีกาแต่ละคณะตามมาตรา ๑๕
ได้กำหนดหลักเกณฑ์การคัดเลือกและการพิจารณาให้ความเห็นชอบผู้ที่สมควรเป็นกรรมการกฤษฎีกาไว้
ดังต่อไปนี้

ข้อ
๑  ให้ยกเลิกความใน (๕) ของข้อ ๑
แห่งประกาศสำนักงานคณะกรรมการกฤษฎีกา เรื่อง
หลักเกณฑ์การคัดเลือกและการพิจารณาให้ความเห็นชอบผู้ที่สมควรเป็นกรรมการกฤษฎีกา
พ.ศ. ๒๕๕๒ และให้ใช้ความต่อไปนี้แทน
(๕) การพิจารณาคัดเลือกบุคคลที่เป็นกลางและปฏิบัติงานได้อย่างเป็นอิสระ
โดยไม่อยู่ในระหว่างการดำรงตำแหน่งทางการเมืองหรือผู้มีอาชีพที่อาจขัดแย้งต่อการให้ความเห็นทางกฎหมายในฐานะเป็นที่ปรึกษากฎหมายของรัฐบาล
เว้นแต่เป็นผู้ที่เคยเป็นกรรมการกฤษฎีกามาแล้วก่อนเข้าดำรงตำแหน่งทางการเมืองและเป็นการแต่งตั้งต่อเนื่องกัน
หรือคณะกรรมการตามมาตรา ๑๓/๑ จะมีมติเป็นอย่างอื่น

ข้อ
๒ 
ประกาศนี้ให้ใช้บังคับตั้งแต่วันที่ ๘ กรกฎาคม พ.ศ. ๒๕๕๘ เป็นต้นไป

ประกาศ ณ วันที่ ๒๗
ตุลาคม พ.ศ. ๒๕๕๘
นายดิสทัต  โหตระกิตย์
เลขาธิการคณะกรรมการกฤษฎีกา